黄庭坚
送朱贶中允宰宋城
邺王台边春一空，但有雪飞杨柳风。
我从南阳解归橐，重帘复幕坐学宫。
酒材苦责公酿薄，欲经醉乡无路通。
奈何当此意绪恶，僚友决去如飞鸿。
朱侯官居邺城下，不脱辔衔秣征马。
绿槐阴阴门对街，唯我知君少闲暇。
新从天上拜书回，去效割鸡宋之野。
宋城万家有和气，明府岂弟心倾写。
愧君乞言极忠厚，安得琼瑶赠盈把。
古来为县有盛名，不过垦田归桑柘。
欲苏浊水頳尾鱼，舞文吏胥无假借。
朝廷本意在治安，外论不然可惊唶。
岂如规摹跨三代，首听官师困鳏寡。
簿书期会可半功，区别枉直教刑中。
杜光作刑至载割，及民无辜受笞骂。
权衡此心坐堂奥，草木遂生虫蚁化。
朱侯明日君定行，行李触热时已夏。
我官雀鼠盗太仓，欲去犹须毕婚嫁。
几时可上君政成，即买扁舟极东下。